ติวเข้มส่งออกสินค้าเสี่ยง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — ดึงญี่ปุ่นช่วยติวเข้มผู้ประกอบการไทย รับมือส่งออกสินค้าสุ่มเสี่ยงถูกนำไปใช้ทำอาวุธร้ายแรง เพื่อก่อการร้าย 
นายวิจักร วิเศษน้อย อธิบดีกรมการค้าต่างประเทศ เปิดเผยว่า กรมได้ร่วมกับกระทรวงเศรษฐกิจ การค้า และอุตสาหกรรม (เมติ) ของญี่ปุ่น เชิญผู้ประกอบการในอุตสาหกรรมเหล็ก เคมี คอมพิวเตอร์ อิเล็ก ทรอนิกส์ ยานยนต์ ยุทธภัณฑ์ รวมทั้งสถาบันการศึกษา และตัวแทนขนส่งทางเรือและทางอากาศ เข้าร่วมงาน “ThailandJapan Joint Export Control Seminar” วันที่ 3 มี.ค. นี้ เพื่อสร้างความเข้าใจเกี่ยวกับการควบคุมการส่งออกสินค้าที่ใช้ได้สองทาง ทั้งทางทหารและพาณิชย์ 
“ปัจจุบันได้มีความพยายามนำสินค้าที่ใช้ได้สองทางไปพัฒนาเป็นอาวุธที่มีอานุภาพทำลายล้างสูงสำหรับก่อการร้าย ซึ่งความร่วมมือระหว่างกรมกับเมติในครั้งนี้ จะกระตุ้นเอกชนไทยให้ความสำคัญและตระหนักในเรื่องการป้องกันการก่อการร้าย” นายวิจักร กล่าว 
ทั้งนี้ ที่ผ่านมาประเทศที่พัฒนาแล้วพยายามผลักดันให้ประเทศต่างๆ มีระบบควบคุมการส่งออก เพื่อป้องกันไม่ให้วัสดุอุปกรณ์ดังกล่าวถูกแปลงไปเป็นอาวุธตามแบบและอาวุธที่มีอานุภาพทำลายล้างสูงสำหรับใช้ในการก่อการร้าย ซึ่งเวทีสหประชาชาติก็มีมติ UNSCR 1540 ให้ประเทศสมาชิก รวมทั้งไทย จัดทำระบบควบคุมด้วย 
การดำเนินการในส่วนของกรม ได้หารือร่วมกับหน่วยงานที่เกี่ยวข้อง พบว่ามีกฎหมายอยู่หลายฉบับภายใต้กระทรวงต่างๆ แต่ก็ยังมีสินค้าหลายรายการที่ยังไม่มีหน่วยงานใดดูแลเป็นการเฉพาะ กรมจึงได้เข้ามาดูแลและจัดทำบัญชีไว้ 
สำหรับตัวอย่างสินค้าที่จะควบคุม อาทิ สินค้านิวเคลียร์ เช่น ยูเรเนียม และพลูโตเนียม สินค้าสารเคมี จุลชีวภาพและสารพิษ เช่น ไตรเอทาโนลามีน นำไปใช้ทำสบู่ ผงซักฟอก และโลชัน แต่สามารถนำไปใช้ทำสารพิษและควันพิษได้ด้วย 
ขณะที่สินค้าไฮโดรเจน ฟลูออไรด์ ใช้ทำยาป้องกันและกำจัดศัตรูพืช และใช้ทำสารพิษได้ สินค้าวัสดุอุปกรณ์ เช่น เครื่องมือกล กระจกกันรังสี และเครื่องขึ้นรูป สินค้าอิเล็กทรอนิกส์ เช่น หลอดภาพคาโทดเย็น และเครื่องวัดความเร่ง สินค้าคอมพิวเตอร์ สินค้าโทรคมนาคม สินค้าเซ็นเซอร์ และเลเซอร์ สินค้าเทคโนโลยีการเดินเรือและการบิน เรือ สินค้าอุปกรณ์ขับเคลื่อนทางอวกาศ 
สำหรับสินค้าเหล่านี้ใช้แนวทางของสหภาพยุโรป (อียู) เป็นต้นแบบจัดทำบัญชี โดยมีธุรกิจที่เกี่ยวข้อง เช่น อิเล็กทรอนิกส์และไฟฟ้า คอม พิวเตอร์ สารเคมี ยานยนต์ ชิ้นส่วนและอะไหล่ เหล็ก โทรคมนาคม ธุรกิจสื่อสาร แก้ว กระจก เป็นต้น